Tesla udvider Supercharger-åbning til samtlige ladere i Holland

I november måned begyndte Tesla at åbne sine Supercharger-stationer for biler fra andre producenter. Det startede med ti stationer i Holland. Siden er der også åbnet op for enkelte stationer i Frankrig og Norge, men nu åbnes samtlige 37 Supercharger-stationer i Holland for andre elbiler. Det fortæller Tesla via et tweet.

Tesla vil med tiden åbne samtlige sine ladestationer for andre elbiler og Holland var pilotprojektet. I Norge er foreløbigt 15 af stationerne blevet åbnet op. Det skete i slutningen af januar.

“Det har altid været vores ambition at åbne Supercharger-netværket for ikke-Tesla elbiler, og ved at gøre det tilskynde flere bilister til at køre elektrisk,” skriver Tesla på sin side om pilotprojektet.

Herhjemme er Supercharger-stationerne stadig lukket land for alle andre end Tesla-biler. I både Holland og Norge har elbilen en stor markedsandel i forhold til herhjemme, hvorfor det giver mening, at netop disse to lande er øverst på Teslas liste.

I Holland var hver femte solgte bil i 2021 en elbil. Den mest solgte var i øvrigt Skoda Enyaq iV.

Non-Tesla vehicles can now charge at all Superchargers in the Netherlands via the Tesla app. Learn more at https://t.co/hjybH0ROdl pic.twitter.com/zjomySylf9
— Tesla Charging (@TeslaCharging) February 14, 2022

Betaling for opladning på Teslas ladepunkter foregår via Tesla-app’en. Men i skrivende stund er det udelukkende elbils-ejere fra Belgien, Holland, Frankrig, Norge og Tyskland, der har adgang.

Tesla udvider Supercharger-åbning til samtlige ladere i Holland